‘ANC moedig geweld in landelike gebiede aan’Foto: ANA Ian Cameron, AfriForum-hoof van veiligheid, sê die ANC en pres. Cyril Ramaphosa moedig geweld in landelike gebiede aan deur “aanspraak te maak op grond vir ‘hul’ mense”. Cameron meen uitsprake soos dié van die ANC kan moontlik lei tot meer grondbesettings wat gevolg sal word deur toenemende teenstand van wettige grondeienaars. Hy sê die ANC wek die indruk dat grond gevat kan word ondanks wetgewing wat tans steeds veronderstel is om grondeienaars se eiendomsreg te beskerm. “Gemeenskappe moet eenvoudig in groepe organiseer wat hulle toelaat om, binne die raamwerk van die wet, hul eiendom te beskerm,” sê hy. Cameron meen grondeienaars moet seker maak dat hulle weet wat hul regte kragtens die beskerming van hul eiendom is. Die burgerregte-organisasie sal voorts help om gemeenskapslede verder op te lei deur praktiese oefening met betrekking tot eiendomsbeskerming. Afgevaardigdes by die ANC se grondberaad die afgelope naweek het onder meer besluit dat grondeise deur plaasbewoners onmiddellik afgehandel moet word en titelaktes aan die eisers gegee word. Afgevaardigdes by die beraad het ook gevra dat plaasuitsettings onmiddellik beëindig moet word. “Daar is minstens 22 000 eise van plaasbewoners. Daar word ŉ beroep op die regering gedoen om op te tree en plaasuitsettings te beëindig en te verseker dat dit nie weer gebeur nie, veral in gebiede wat erg daardeur getref word soos in die Wes-Kaap, KwaZulu-Natal en Mpumalanga,” het Ronald Lamola, lid van die ANC se nasionale uitvoerende komitee (NUK), gesê. ŉ Paneel binne die presidensie sal op die been gebring word om namens die regering uitsettings teen te staan. Intussen het pres. Cyril Ramaphosa glo weer Saterdag tydens die beraad herhaal dat grondonteiening sonder vergoeding ál manier is om die kwessies van ongelykheid en armoede te takel.